માણસને પોતાના અસલીપણાની સહેજ પણ ગંધ આવતી જાય છે ત્યારે એના માટે પોતાનાં નામ, રૂપ, પદ-પ્રતિષ્ઠા, ઘર-બાર બધું બોજારૂપ બની જાય છે અને સાપ કાંચળી ઉતારવા તત્પર બને તેમ એ બધું ફેંકી દેવા તત્પર બને છે. રૂપાંતરની આ વિસ્ફોટક ઘટના છે. ચિત્તતંત્રમાં એક સ્ફોટ થાય છે અને એ આગમાં અહંની સાથોસાથ બીજું ઘણુંબધું હોમાઈ જાય છે. ઈંડાનું કોચલું તૂટે છે અને અંદરનું પ્રવાહી પાંખો ફફડાવતું પંખી બનીને બહાર નીકળે છે. આ બીજસ્ફોટ છે. ભૂમિ હેઠળ વાવેલું બી ફાટે છે અને ભીતરથી કૂંપળ ફૂટી નીકળે છે. બીમાં જ વૃક્ષ અને વૃક્ષમાં જ બીજ, એમ ચિત્તમાં જ ચૈતન્ય, માનવચેતનામાં જ પરમ ચેતના છુપાયેલી છે, એ ભેદ ખૂલે છે.